Poliţia Autostrăzi a demarat verificările în cazul şoferilor inconştienţi care au fost filmaţi azi, cu o cameră de bord, în timp ce mergeau pe banda de urgență cu aproape 200 de kilometri pe oră.

Imaginile, filmate de un telespectator Digi24, sunt de pe Autostrada Soarelui. Și se vede cum nu una, ci două maşini depăşesc cu viteză mare pe banda de urgenţă, la o distanţă de doar câteva secunde. Doar o minune a făcut să nu se întâmple un accident grav, pentru că nimeni nu se așteaptă să fie depășit cu viteză amețitoare prin dreapta, pe banda de urgență.

Desigur, banda ar trebui folosită doar de autovehiculele de intervenţie sau de conducătorii auto care au o urgenţă şi sunt nevoiţi să oprească.

Dacă şoferii celor două maşini ar fi fost surprinşi de un echipaj de Poliţie, ar fi ajuns în vacanţă ceva mai săraci. Şi, probabil, şi fără carnet în buzunar. De amendă nu au scăpat însă sută la sută. Riscă până la 1.305 lei, dacă Poliţia dă de ei.

Vă reamintim, dacă aţi fost martorii unui eveniment care ar putea deveni o ştire puteţi lua legătura cu noi pe WhatsApp, la numărul 0771.100.304. Vă rugăm să precizaţi numele şi locul din care le transmiteţi.